Sharks draf Sunwolves kaf - Maroela Media
Die Sharks het hul Superrugby-veldtog Saterdag met 'n indrukwekkende sege oor die Sunwolves in Singapoer begin.
Die Sharks het die Sunwolves met 45–10 geklop. Hoewel die Sunwolves goed genoeg begin het, het hul dissipline hulle in die steek gelaat.
Die Sharks het die tweede helfte oorheers wat tot 'n belangrike bonuspuntoorwinning gelei het. Die Sharks het 'n bestendige begin gehad met Rob du Preez wat 'n strafskop deur die pale gejaag het. Shane Gates het kort hierna vir die Sunwolves oor die doellyn geduik.
Akker van der Merwe het egter die telling gelykop gemaak. Dan du Preez het in die 35ste minuut weer vir die Sharks punte aangeteken om die Sharks met 17–10 voor te laat loop. S'bu Nkosi het volgende oor die doellyn geduik om die telling op 24–10 te staan te bring met die aanvang van halftyd.
Makazole Mapimpi het kort na die aanvang van die tweede helfte die Sharks se vierde drie aangeteken. Dinge het van hier af net verder agteruitgegaan vir die Sunwolves nadat James Moore in die 61ste minuut met 'n geelkaart gestraf is.
Van der Merwe het hierna sy tweede drie aangeteken en kort daarna was dit Jeremy Ward se beurt om oor die doellyn te duik.
Sunwolves 10 (10):
Drieë: Shane Gates. Doelskop: Hayden Parker. Strafskop: Hayden Parker.
Sharks 45 (24):
Drieë: Akker van der Merwe (2), Dan du Preez, S'bu Nkosi, Makazole Mapimpi, Jeremy Ward. Doelskoppe: Rob du Preez (5), Rhyno Smith. Strafskop: Rob du Preez.